Eg vil hálova tær, Guð mín, kongur, og navn títt prísa um aldur og ævir! Á hvørjum degi vil eg teg prísa og navni tínum lova um aldur og ævir! Mikil er Harrin og væl verdur at lova, stórleiki hans órannsakiligur er! Ein ættin fyri aðrari verkum tínum lovar og boðar frá kraftargerðum tínum! Frá hátign tíni og miklu dýrd tær siga, um undur tíni eg syngja vil. Frá veldi ódnarverka tína tær greiða, um stórverk tíni eg røða vil. Á tína miklu góðsku tær minna og fegnast um rættvísi tína. Náðigur er Harrin og miskunnsamur, tolin og ríkur av góðsku. Harrin er góður við øll, miskunn hans fatar um øll hans verk. Øll verk tíni lova tær, Harri, og dýrkarar tínir teg prísa! Um dýrd kongadømis tíns teir tala, frá veldi tínum teir siga fyri at kunngera monnum veldi títt, hina dýru tign kongadømis tíns! Kongadømi títt er kongadømi um allar ævir, og ríki títt varir ætt eftir ætt! Harrin er trúfastur í øllum orðum sínum, og miskunnsamur í øllum verkum sínum. Harrin styðjar allar, ið fallkomnir eru, og reisir upp allar niðurboygdar. Øll venda eygum sínum vónandi til tín, og tú gevur teim føði teirra í rættum tíma. Tú letur upp tína hond og mettar alt, sum livir, við signing. Harrin er rættvísur á øllum vegum sínum og miskunnsamur í øllum verkum sínum. Harrin er nær hjá øllum, ið á hann kalla, hjá øllum, ið kalla á hann av sonnum. Hann uppfyllir ynski teirra, ið hann óttast, hann róp teirra hoyrir og teimum hjálpir. Harrin varðveitir allar teir, ið hann elska, men gudleysar allar hann oyðir. Lov Harrans skal muður mín mæla, alt kjøt prísi hans heilaga navn um aldur og ævir!